text: En la chambre faisoit si cler
   Qu'ele le puet bien aviser ;
   Car II chandeles i ardoient
   Qui assez grant clarté getoient.
   Lors ne sot ele lequel faire
   Ou de haut parler ou de taire.
   Un pou fu ses cuers effréés
   Pour ce que s'en estoit alés
   À l'autre fois si faitement
   Cil hom, et si diversement ;
   Et, se ses puceles l'ooient,
   Bien set que tel noise feroient
   C'on les orroit de toutes pars,
   Et cil seroit pendus ou ars
   Se on le povoit ratraper ;
   De ce ne porroit eschaper.
   Et ce vousist ele à envis ;
   Car encor tenoit son cuer pris
   Amours, si que pas ne vousist
   Que on celui nul mal fesist ;
   Et moult très volentiers sauroit
   Qui il est ne que il chaçoit.
  